Дзяржаўная ўстанова адукацыі

 “Стружская сярэдняя школа”

Столінскага раёна

**УРОК МАТЭМАТЫКІ Ў 1 КЛАСЕ**

 **ПА ТЭМЕ “ЛІК І ЛІЧБА 5”**

 Буян Надзея Юр’еўна

 настаўнік І ступені

 агульнай сярэдняй адукацыі

 першай кваліфікацыйнай катэгорыі

 8 (029) 228 74 04

 e-mail: pol1981@tut.by

Струга 2019

**Тэма: Лік і лічба 5.**

**Мэта:** плануецца, што ў канцы ўрока вучні будуць:

̶ ведаць спосаб утварэння, паслядоўнасць і абазначэнне ліку 5;

̶ умець чытаць і пісаць лік 5, утвараць лік 5 шляхам дадавання адзінкі да папярэдняга ліку.

**Задачы:**

стварыць умовы для знаёмства з лікам і лічбай 5; выпрацоўваць уменне абазначаць лікам 5 колькасць мностваў, якія складаюцца з пяці элементаў;

садзейнічаць развіццю матэматычнай мовы вучняў, памяці, мыслення, каліграфічных і вылічальных навыкаў;

спрыяць выхаванню працавітасці, разумення неабходнасці вывучэння матэматыкі і захавання правільнай паставы.

**Тып урока:** урок вывучэння новага матэрыялу.

**Абсталяванне:** падручнік “Матэматыка, 1 клас, ч. 1” ( Г. Л. Мураўёва, М. А. Урбан); рабочы сшытак “Матэматыка, 1 клас, ч. 1” ( Г. Л. Мураўёва, М. А. Урбан); мультымедыйная прэзентацыя; плакат “Далонь”; схемы задач; карткі ̶ заданні; карткі для рэфлексіі.

 **Змест урока**

**І. Арганізацыйны момант. Матывацыя да вучэбнай дзейнасці.**

̶ Я скажу словы “Добры дзень!” і назаву кагосьці з вас. Калі вы мяне пачуеце, памашыце мне рукою. **(Слайд 2)** Гэта будзе сігналам таго, што вы мяне пачулі і гатовы працаваць на ўроку.

̶ Добры дзень усім дзяўчынкам!

̶ Добры дзень усім хлопчыкам!

̶ Добры дзень усім, хто хоча даведацца нешта новае!

̶ Ну што ж, я бачу ўсе гатовы працаваць, таму пачынаем наш урок.

**ІІ. Актуалізацыя ведаў. Вусныя практыкаванні.**

**̶** А што вы ўжо даведаліся і чаму навучыліся на ўроках матэматыкі? *(Вывучылі лікі 1,2,3,4; навучыліся іх пісаць )*

̶ Паглядзім, як вы умееце прымяняць свае веды.

**1. ̶** Палічыце да 10 і назад. *(Хорам)*

 ̶ Палічыце ад 2 да 8, ад 5 да 10, ад 8 да 3.

 ̶ Назавіце суседзяў ліку 2, 4.

 ̶ Які лік стаіць паміж лікамі 2 і 4, 3 і 5.

 ̶ Назавіце лік, які ідзе перад лікам 3, пасля ліку 6.

**2.** Аднавіце лікі, якія прапушчаны. *(Магнітам прымацоўваюць прапушчаныя лікі да дошкі)*.

1 … 3 … … 6 … 8 … 10

**3.** Якія знакі прапушчаны? (<,>,=) *(Вучні на дошку магнітам прымацоўваюць знакі )*

3 \* 4 2 \* 1 2 \* 2

1 \* 0 3 \* 2 1 \* 3

**4.** Рашыць задачы. **(Слайды 3 ̶ 4)**

На дрэве сядзелі 3 сінічкі, да іх прыляцела яшчэ 1 сінічка. Колькі сінічак стала на дрэве? *(4)*

̶ Як даведаліся? *(3 + 1 = 4)*

̶ Птушак стала больш ці менш? *(Больш)*

̶ Які знак выкарысталі? *( + )*

На стаянцы стаяла 4 аўтамабілі, 2 аўтамбілі паехалі.Колькі засталося? *(2)*

̶ Як даведаліся? *(4 ̶ 2 = 2)*

̶ Аўтамабіляў стала больш ці менш? *(Менш)*

̶ Які знак выкарысталі? *( ̶ )*

**5.** Назавіце склад лікаў. **(Слайды 5 – 9)**

 4 – гэта 3 і ….

 4 – гэта 1 і ….

 4 – гэта 2 і ….

 3 – гэта 1 і ….

3 – гэта 2 і ….

̶ Малайцы! Вы вельмі добра справіліся з заданнямі. Я задаволена вашай работай.

**ІІІ. Паведамленне тэмы і пастаноўка мэт урока.**

̶ А зараз я прапаную вам адгадаць загадку.

 Перад табою пяць браткоў,

 Пяць вясёлых малайцоў,

 Ты іх добра папрасі

 І рукою памашы. *(5 пальцаў)*

̶ Хто здагадаўся, што гэта?

̶ Правільна, гэта 5 пальцаў.

̶ А чаму вы вырашылі, што гэта пальцы?

̶ Як мы з вамі віталіся на пачатку ўрока?

̶ Колькі пальцаў на руцэ?

̶ Як вы думаеце, з якою лічбай мы сёння пазнаёмімся?

̶ Правільна. Тэма нашага ўрока “Лік і лічба 5”. **(Слайд 10)**

̶ Што вы хочаце даведацца пра лік і лічбу 5? *(Як атрымаць лік і лічбу 5, навучымся пісаць лічбу 5)*

**ІV. Вывучэнне новага матэрыялу.**

*1.1 Вусная работа*

**̶** Давайце палічым пальчыкі разам. *(Лічым хорам)*

̶ А вось і нашы пальчыкі. *(Нагляднасць)*

 *̶* А вы ведаеце, што ў кожнага пальчыка, як і ў чалавека ёсць сваё імя. А хто з вас ведае, як называюцца пальчыкі на руцэ? Назавіце іх. *(Вялікі, указальны, сярэдні, бязыменны, мезенец).*

̶ Добра! Малайцы!

̶ І яны падрыхтавалі для вас цікавыя заданні. Ну што, выканаем заданні пальчыкаў?

За кожнае выкананае заданне мы будзем загінаць пальчык.

***Фізкультхвілінка* (Слайд 11)**

̶ І так, *першае заданне* для вас падрыхтаваў *указальны пальчык*. Вам патрэбна даведацца, як утвараецца лік 5.

̶ Палічым кольцы на пірамідзе. *(Хорам)*

̶ Колькі ўсяго? *(4)*

*̶* А што трэба зрабіць, каб калец стала 5? *(Дабавіць яшчэ адно кальцо). (1 вучань выходзіць да дошкі і дабаўляе 1 кальцо).(Гэты ж вучань працуе на дошцы, запісвае 4+1=5)*

̶ Колькі было калец? *(4)*

̶ Колькі дабавілі? *(1)*

̶ Стала больш ці менш? **(***Больш)*

̶ Які знак выкарыстаем? *(+)*

̶ Колькі ўсяго калец атрымалі? *(5)*

**V. Першасная праверка новых ведаў і спосабаў дзейнасці.**

*1.2 Работа з падручнікам.*

*̶* Звернемся да падручніка. *( с. 40, зад. 1)*

̶ Дзе яшчэ можна сустрэць лік 5?

̶ Для чаго важна ведаць лік і лічбу 5?

̶ Пасля якога ліку пры лічэнні мы называем лік 5 ? *(Пасля ліку 4)*

̶ Які лік будзе большы 5 ці 4 ? Чаму?

*̶* Вось мы і даведаліся, як утвараецца лік 5 і пасля якога ліку ён стаіць. Выканалі заданне ўказальнага пальчыка? Можам загнуць гэты пальчык? *(Загінаем)*

**VІ. Замацаванне новых ведаў і спосабаў дзейнасці.**

*1.3 Работа з наглядным матэрыялам.*

̶ Малайцы! Рухаемся далей. *Наступнае заданне* нам прапануе *сярэдні пальчык*. Вам патрэбна падабраць схему да малюнка.

̶ Як вы лічыце, якая схема падыходзіць да першага малюнка? *(Другая).* Чаму?

̶ Які знак выкарыстаем для запісу выразу? (+) *(1 вучань састаўляе выраз з картак на дошцы)*

*(Аналагічная работа праводзіцца з другім малюнкам)*

̶ Выдатна! З гэтым заданнем вы таксама справіліся. Загінаем другі пальчык.

***Гімнастыка для вачэй***

*1.4 Работа ў сшытку.*

̶ Зараз наступае важны момант нашага ўрока і мы выканаем *3 заданне*, якое падрыхтаваў *бязыменны пальчык*. Пачынаем вучыцца пісаць лічбу 5. *(На дошцы ўзор напісання лічбы 5).*

̶ З якіх элементаў складаецца лічба 5? (*Прамая нахіленая, паўвал і хвалістая гарызантальная лінія)*

̶ Потым выйшла пагуляць

 На паперы лічба 5,

 Рукі ўправа працягнула,

 Ножку бублікам загнула. **(Слайд 12)**

**̶** А на што яшчэ падобна лічба 5? Можа хто здагадаецца? *(На серп)* **(Слайд 13)**

*(Каменціраванае пісьмо настаўнікам на дошцы)*

̶ Пачынаем пісаць нахіленую лінію трошкі правей сярэдзіны верхняй стараны клеткі, вядзём яе ўніз амаль да цэнтра клеткі, пішам паўавал, кранаючыся правай стараны клеткі, робім закругленне, кранаемся ніжняй стараны клеткі. Лічба 5 пішацца з адрывам ручкі. Зверху ад палачкі пішам управа хвалістую лінію, даводзім яе да правага верхняга правага вугла клеткі.

̶ Колькі разоў лічба 5 датыкаецца да сценак клеткі? *(4)*

̶ Паспрабуем прапісаць лічбу 5 у паветры.

̶ Як трымаем ручку? Пакажыце. *(Прапісваем)*

̶ Якія пальчыкі нам дапамагаюць трымаць ручку?

 ̶ Правільна, гэтыя пальчыкі трымаюць ручку, але пры пісьме ўдзельнічае ўся рука. Вось якія нашы ручкі працаўніцы. Зараз мы іх трошкі разамнём і падрыхтуем да пісьма.

**Фізкультхвілінка. (Размінка для пальчыкаў)**

̶ Успомнім правілы пасадкі пры пісьме.

 Настаўнік: “ Рукі?”

Дзеці: “ На месцы”

Настаўнік: “ Ногі?”

Дзеці: “ На месцы”

Настаўнік: “Локці?”

Дзеці: “ З краю”

Настаўнік: “Спінка?”

Дзеці: “Прамая”

̶ Адкрываем сшыткі там, дзе ў вас закладка.

̶ Абвядзіце зваротным канцом ручкі вялікую лічбу 5 у сшытку.

̶ Знайдзіце рабочы радок, дзе вы будзеце пісаць лічбу 5.

̶ Што зараз будзем рабіць? *(Пісаць лічбу 5)*

̶ Колькі радкоў? *(2)*

*(Вучні ў сшытках прапісваюць лічбу 5)*

̶ Самую прыгожую лічбу абвядзіце ў кружок.

̶ Колькі разоў лічба 5 датыкаецца да сценак клеткі? *(4)* Праверце ці так у вас і ацаніце сваю работу пры дапамозе лінеечкі ацэньвання.

̶ У каго атрымалася не зусім так, як ён хацеў, не хвалюйцеся! У вас абавязкова ўсё атрымаецца.

̶ Навучыліся пісаць лічбу 5? Загінаем пальчык.

**VІІ. Прымянення новых ведаў і спосабаў дзейнасці.**

̶ Выконваем наступнае заданне, якое для вас падрыхтаваў *мезенец*.

̶ У вас на партах ляжаць карткі з заданнямі: там 5 слупкоў з прыкладамі і яны абазначаны кружочкамі розных колераў. Вы павінны падумаць і самастойна вызначыць, які слупок вы будзеце выконваць. На выкананне гэтага задання я даю вам адну хвіліну. *(Вучні, якія хутка справіліся з заданнем, і яшчэ застаўся час, могуць выканаць другі слупок.)*

|  |  |  |  |  |
| --- | --- | --- | --- | --- |
|  |  |  |  |  |
| 3 + 1 =2 – 1 =4 + 1 = 1 – 1 = | 4 – 1 = 2 + 2 =5 – 1 =1 + 3 = 3 – 3 = | 1 + 2 =4 – 2 =1 + 4 = 5 – 0 = 2 + 1 = 4 – 4 = | 2 + 1 = 4 – 1 = 2 + 2 =3 – 3 =4 + 1 =1 – 0 = 3 – 2 = | 4 + 1 = 5 – 1 = 3 + 2 = 4 – 4 = 3 + 0 =4 – 2 = 1 + 3 =5 – 0 = |

̶ Праверце і ацаніце сябе. Калі вы рашылі ўсе прыклады правільна – ставім крыжык зверху, калі ёсць памылкі – пасярэдзіне, і калі не справіліся з заданнем – унізе. *(Праверка з слайда)* **(Слайд 14).**

*̶* І з гэтым заданнем вы справіліся. Загінаем пальчык. У нас застаўся яшчэ адзін пальчык, заданне якога вы не выканалі. Але ён не падрыхтаваў для вас заданне. А ведаеце чаму? Бо ён лічыць, што вы і так вялікія малайцы і што на ўроку вы працавалі вось так.

 **VІІІ. Падвядзенне вынікаў.**

̶ Усе заданні вы выканалі. Пальчыкі вамі вельмі задаволены.

̶ Давайце ўспомнім, што мы хацелі даведацца ў пачатку ўрока?

̶ Даведаліся пра лік і лічбу 5?

̶ Ведаем як атрымаць лік 5? Як?

̶ Пісаць лічбу 5 навучыліся?

̶ Малайцы! А на наступным уроку вы даведаецеся, якія лікі жывуць у доме пад нумарам 5.

**ІХ. Рэфлексія.**

̶ У вас на партах ляжаць смайлік і пытальны знак. Падыміце смайлік, калі вы лічыце, што вы ўсё на ўроку зразумелі і запомнілі. А калі ў вас узніклі пытанні і вам патрэбна яшчэ папрацаваць, то падыміце пытальны знак.

̶ Дзякую за плённую працу! **(Слайд 15)**

